ไอแมค (รุ่นอินเทล)

ไอแมค () คือชุดคอมพิวเตอร์ตั้งโต๊ะแบบออลอินวันที่ออกแบบ ผลิต และจำหน่ายโดยแอปเปิลตั้งแต่ ค.ศ. 2006-2022 โดยคอมพิวเตอร์ชุดไอแมคในขณะนั้นใช้ชิปเซตที่ใช้สถาปัตยกรรมอินเทล และในช่วงที่วางจำหน่ายนั้น ไอแมคเป็นหนึ่งในสามคอมพิวเตอร์เดสก์ท็อปในกลุ่มผลิตภัณฑ์แมค โดยทำหน้าที่เป็นทางเลือกแบบออลอินวันแทนแมคมินิ และมีประสิทธิภาพต่ำกว่าแมคโปร นอกจากนี้ยังวางจำหน่ายควบคู่ไปกับไอแมคโปรรุ่นระดับสูงกว่าที่ใช้หน่วยประมวลผลซีออนตั้งแต่ ค.ศ. 2017-2021

ไอแมครุ่นอินเทลรุ่นแรก ๆ นั้นใช้ตัวเครื่องพอลิคาร์บอเนตสีขาวแบบเดียวกับไอแมค จี5 แต่รุ่นต่อมาได้เปลี่ยนมาใช้อะลูมิเนียมและพลาสติก และในที่สุดก็เปลี่ยนเป็นตัวเครื่องอะลูมิเนียมแบบชิ้นเดียว ไอแมคที่วางจำหน่ายหลังเดือนตุลาคม ค.ศ. 2012 ยังมีหน้าจอที่บางลงมาก โดยขอบจอมีความหนาเพียง 5 มิลลิเมตร ซึ่งการออกแบบนี้ยังคงมีอยู่จนกระทั่งยกเลิกการผลิต

ต่อมามีการเปลี่ยนผ่านแมคเป็นหน่วยประมวลผลของแอปเปิลเอง ไอแมครุ่นอินเทลจึงถูกแทนที่ด้วยไอแมครุ่นแอปเปิลซิลิคอนตั้งแต่ปี ค.ศ. 2021 โดยแอปเปิลได้ยกเลิกการผลิตไอแมครุ่นอินเทลขนาด 21.5 นิ้วในปีเดียวกัน และยกเลิกการผลิตรุ่น 27 นิ้วในเดือนมีนาคม ค.ศ. 2022 หลังจากที่แอปเปิลประกาศเปิดตัวแมคสตูดิโอและแอปเปิลสตูดิโอดิสเพลย์ขนาด 27 นิ้ว

 อ้างอิง 

หมวดหมู่:ตระกูลไอแมค
หมวดหมู่:คอมพิวเตอร์แมคอินทอชเอกซ์86
หมวดหมู่:ผลิตภัณฑ์เกี่ยวกับคอมพิวเตอร์ที่ออกในปี พ.ศ. 2549
หมวดหมู่:ผลิตภัณฑ์และบริการที่สิ้นสุดในปี พ.ศ. 2565
หมวดหมู่:ผลิตภัณฑ์ของแอปเปิลที่ถูกยกเลิก